b'\n_START_ARTICLE_\nValentin Pleiweis\n_START_SECTION_\n\xc5\xbdivljenje\n_START_PARAGRAPH_\nRodil se 22. februarja 1814 v trgovski dru\xc5\xbeini v Kranju. Po kon\xc4\x8dani osnovni \xc5\xa1oli, je postal vajenec v trgovini svojega o\xc4\x8deta Valentina, ki pa je nadarjenega, a precej samosvojega mladeni\xc4\x8da zaradi nadaljnje trgovske izobrazbe poslal na Dunaj k svojim trgovskim znancem. Tu se je Pleiweis br\xc5\xbe osamosvojil in ustanovil prva skromno, potem precej znano in ugledno banko (Herrengasse, Bankbazar), s katerim je s \xc4\x8dasom zelo obogatel._NEWLINE_Med 1850\xe2\x80\x9370 je imel tudi trgovske zveze z Ljubljano, tako je sodeloval z trgovino Jo\xc5\xbeefa Pleiweisa in z \xc5\xbeitnim trgovcem Jo\xc5\xbeefom Martin\xc4\x8di\xc4\x8dem, s \xc4\x8digar h\xc4\x8derko Antonijo Alojzijo se je 25. jan. 1854 poro\xc4\x8dil ter tako preko nje pri\xc5\xa1el v sorodstvo z podjetnikom Gvidonom Pongratzem v Zagrebu in odvetnikom Ferdinandom Dominku\xc5\xa1em v Mariboru._NEWLINE_Bil je velik ljubitelj glasbe in umetnosti, si je na \xc5\xa1tevilnih potovanjih (dalj \xc4\x8dasa je bival v Benetkah) raz\xc5\xa1iril svojo skromno izobrazbo. Bil je zelo znan v dunajskih dru\xc5\xbeabnih krogih; v njegovi hi\xc5\xa1i so se poleg finan\xc4\x8dnikov shajali tudi zastopniki glasbene umetnosti, skladatelji, virtuozi in operni pevci, ki jih je radodarno podpiral. Pri tem pa ni pozabil svojega rojstnega mesta._NEWLINE_Od 1870 dalje je redno vsako leto po\xc5\xa1iljal v Kranj zimske obleke za 24 ubo\xc5\xbenih \xc5\xa1olarjev in za 6 ubo\xc5\xbenih me\xc5\xa1\xc4\x8danov. Pleiweis je imel sina edinca Antona, ki je \xc5\xbeivel kot rentnik, mnogo potoval po svetu, v Indiji te\xc5\xbeko zbolel in 60 leten neporo\xc4\x8den umrl v sanatoriju Wienerwald na Dunaju._NEWLINE_Pleweissova h\xc4\x8derka Valentina, poro\xc4\x8dena z dunajskim industrialcem Henrikom Bucskowskyjem, se je po mo\xc5\xbeevi smrti s svojima 2 h\xc4\x8derkama preselila v M\xc3\xbcnchen. Valentin Pleiweis je umrl 9. decembra 1881 na Dunaju, pokopan je v Ljubljani. V svoji oporoki je Pleweis zapustil tudi 5000 fl za revne \xc5\xa1olarje v Kranju.'